Roy Lichtenstein

Roy Lichtenstein (1923–1997) var en amerikansk pop-kunstner. Han ble kjent for å gjenskape enkelttegninger fra billige tegneseriehefter i malte kjempeformat. Ved å presentere slike bilder på kunstutstillinger oppnådde kunstnere som Lichtenstein og Andy Warhol noe av det samme på 1960-tallet som Marcel Duchamp hadde gjort med sine readymades femti år tidligere: å skape oppmerksomhet og refleksjon rundt et objekt tatt ut av sin vanlige sammenheng eller sitt hverdagslige miljø. Ved å opphøye det anonyme og masseproduserte til kunstverk ble popkunsten et angrep på myten om en originalt skapende kunstnerpersonlighet bak kunsten. 

Lichtenstein studerte ved Ohio State University, der han fikk en mastergrad innen kunst. Fram til 1957 arbeidet han i reklamebransjen. Lichtensteins tidlige arbeider kan karakteriseres som abstrakt ekspresjonisme – en kunstretning som kombinerer ekspressiv bruk av maling med abstrakte former. Men fra 1961 ble han fullstendig oppslukt av popkunstens formspråk. Han forsøkte etter hvert også å omforme moderne malerier til tegneserienes billedspråk. Slik fikk man tegneserievarianter av kjente modernistiske kunstverk. Han låner det visuelle språket, motivene og teknikkene til tegneseriene og omformer det til et eget kunstnerisk uttrykk.

 Referanser 

Kilder
Roy Lichtenstein : the black-and-white-drawings, 1961-1968 / Isabelle Dervaux ; with essays by Graham Bader ... [et al.],  Hatje Cantz 2010
Roy Lichtenstein / edited by Graham Bader, October files; Vol 7, Cambridge, Mass. : MIT Press 2009

Kategori:Kunstnere fra USA
Kategori:Popkunst
Kategori:Postmodernisme
Kategori:Personer fra New York City
Kategori:Fødsler i 1923
Kategori:Dødsfall i 1997